Tensionet SHBA-Iran sjellin në mendje fantazmat e luftës në Irak
Tensionet me Iranin dhe dislokimi i luftanijeve amerikane në Lindjen e Mesme, ua kujton shumë amerikanëve retorikën që i parapriu luftës së vitit 2003 në Irak
Presidenti Donald Trump priti në Shtëpinë e Bardhë të enjten homologun zvicerian Ueli Maurer për një takim me dyer të mbyllura, për të cilin shumë analistë besojnë se kishte lidhje me përshkallëzimin e tensioneve mes Shteteve të Bashkuara dhe Iranit. Shtëpia e Bardhë tha në një deklaratë se Presidenti Trump shprehu "mirënjohjen e tij për rolin e Zvicrës në ndërmjetësimin ndërkombëtar dhe marrëdhëniet diplomatike në emër të Shteteve të Bashkuara", por nuk dha hollësi të tjera. Ndërkohë, Ministri i Jashtëm iranian Mohammad Javad Zarif vizitoi aleatin e Shteteve të Bashkuara, Japoninë, ku akuzoi Shtetet e Bashkuara për "përshkallëzimin" e tensioneve. Korrespondentja e Zërit të Amerikës, Zlatica Hoke njofton se ligjvënësit amerikanë shprehën të enjten shqetësimet e tyre rreth tensioneve me Teheranin. Shtetet e Bashkuara kanë dislokuar luftanije dhe avionë luftarakë në Gjirin Persik si dhe trupa në vendet e rajonit. Presidenti Trump ka paralajmëruar Teheranin kundër çdo veprimi armiqësor. Zëdhënësja e Shtëpisë së Bardhë Sarah Sanders nuk dha hollësi rreth takimit të Presidentit Trump me homologun e tij zviceran, por tha se Presidenti ka qënë gjithmonë i qartë në lidhje me mesazhin e tij për Iranin. Kevin McCarthy, udhëheqës i pakicës republikane në Dhomën e Përfaqësuesve, tha se administrata ka dëshmi të sjelljeve agresive të Iranit. Shumë amerikanë kujtojnë retorikën e ngjashme që çoi në luftën e vitit 2003 në Irak. Senatori Bob Menendez, një demokrat nga Nju Xhërsi, akuzoi administratën për fshehje të informacionit të rëndësishëm. Kryetarja e Dhomës së Përfaqësuesve, demokratja Nancy Pelosi ia kujtoi Presidentit Trump se ai e kishte kundërshtuar luftën në Irak. Ministri i jashtëm i Iranit ishte në Tokio të enjten, ku premtoi të punonte me Japoninë për të ruajtur stabilitetin në Gjirin Persik. Ai tha se Teherani ka treguar "përmbajtje maksimale" që nga tërheqja e Shteteve të Bashkuara nga marrëveshja bërthamore me Iranin.